Марко Ганчев
Богове и птици

chitanka.info

Открадна ми плода и цвърка

на всичкото отгоре. Спри!

На кръгове над мене хвърка,

като че ли благодари.

Таз птица глупава ме смята

за Бог, зер Божият чертог

за нея ще е на земята,

както за нас е горе Бог.

И взела ми е виковете

за оня вик на Саваот:

„Плодете се и се множете

за славата на вид и род!“

Отне ми първата черешка,

но заплати я с ценен дар:

за Бог ме сметна по погрешка,

когато аз съм си пъдар.

2001

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.